बलिया
चर्चित रागिनी हत्याकांड में आरोपी प्रधान कृपाशंकर तिवारी की पत्नी निशा तिवारी को पुलिस ने आत्महत्या करने से रोक लिया। निशा ने पुलिस को पहले से चेतावनी दी थी कि अगर उनके पति को छोड़ा नहीं गया तो वह आत्मदाह कर लेंगी। उनकी सूचना के आधार पर पुलिस सतर्क थी और सोमवार सुबह उनके घर पर पहुंच गई। यहां पुलिस ने उनको घर से बाहर नहीं निकलने दिया।
प्रधान की पत्नी कलेक्ट्रेट जाना चाहती थी। मगर पुलिस ने उनको घर में ही रोक दिया। इस दौरान पुलिस से नोकझोंक भी हुई। प्रधान संघ के अध्यक्ष विनोद सिंह के नेतृत्व में काफी संख्या में प्रधान भी वहां पहुंचे थे। सीओ बांसडीह अशोक सिंह ने आरोपी प्रधान की पत्नी समेत प्रधानों को आश्वासन दिया कि उनकी मांग पर विचार कर अधिकारियों का ध्यान आकृष्ट कराया जाएगा। प्रधान की पत्नी निशा तिवारी का कहना है कि उनके पति घटना में शामिल नहीं हैं। उन्हें दोषमुक्त किया जाए।